钦定古今图书集成/明伦汇编/氏族典/第527卷 > 《廖用贤尚友录》 > 索靖
## 钦定古今图书集成/明伦汇编/氏族典/第527卷 > 《廖用贤尚友录》 > 索靖

按《晋书索靖传》：“靖字幼安，炖煌人也。累世官族。父湛，
北地太守。靖少有逸群之量，与乡人汜衷、张甝、索紒、
索永俱诣大学，驰名海内，号称炖煌五龙。靖该博经
史，兼通内纬。州辟别驾，郡举贤良方正，对策高弟，拜
驸马都尉。出为西域戊己校尉长史、太子仆，擢为尚
书郎。靖与尚书令卫瓘俱以善草书知名。在台积年”，
除雁门太守，迁鲁相，又拜酒泉太守。惠帝即位，赐爵
关内侯。靖有先识远量，知天下将乱，指洛阳宫门铜
驼叹曰：“会见汝在荆棘中耳。”元康中，西戎反，拜靖大
将军，屯兵粟邑，击贼败之。及赵王伦篡位，靖以左卫
将军讨孙秀有功，加散骑常侍，迁后将军。大安末，河
间王颙举兵向洛阳，拜靖使持节、监洛城诸军事，与
贼战，大破之。靖亦被伤而卒，时年六十五。赠司空，进
封安乐亭侯，谥曰庄靖。有五子：鯾、绻、璆、聿。𬘭，皆举秀
才。聿安昌乡侯，卒。